**הרודס ים המלח** הוא הוותיק בשלושת המלונות בחמי זוהר.

היסטוריה
--------

הקמת המלון החלה בתחילת 1971, בסמוך למרחצאות של חמי זוהר. על פי התוכנית יועד המלון לכלול בתוכו 180 חדרים ומרחצאות משלו שיתפסו את כל קומת הקרקע של המלון ויכללו בריכת מי ים המלח ובריכת מי גופרית. המלון הוקם בשותפות על ידי חברת המלונות האמריקאית פן אמריקן, חברת הבניה פון לון וגדעון בן צבי שהיה שותף בבעלות של מלון גלי זוהר בעין בוקק. סמוך לבנייה ביקש משרד התיירות להזיז את מיקום המלון מספר קילומטרים דרומה כדי למנוע תחרות של המלון במרחצאות, אולם בעלי המלון סירבו בטענה שכבר השקיעו בהכשרת המגרש של המלון כסף רב. את הבנייה ביצע הקבלן אפרים אברון.

באפריל 1973, עוד טרם פתיחת המלון, הגיע סכסוך בין השותפים במלון לבית המשפט ועבר סדרה של העברות בעלות. המלון נפתח זמן קצר לפני מלחמת יום הכיפורים שפגע קשות בפעילות המלון. המלון נמכר בשנת 1974 לחברת כלל אשר מכרה אותה לחברת מוריה של קופת חולים כללית וחברת העובדים ושמה שונה ל"מוריה ים המלח". המלון נפתח בשנת 1974. בשנות ה-70 ראה המלון רווחים נאים הודות לתיירות מרפא של נופשים שהגיעו מאירופה על חשבון הביטוח הרפואי הממשלתי שלהם, הודות לכך שעלות השהות בישראל הייתה כמחצית עלות האשפוז באירופה.

בתחילת 1984 מונה אורי אונגר למנהל המלון. זמן קצר לאחר מכן, ב-5 בפברואר 1984, פרצה במלון שרפה שגבתה שני קורבנות בנפש וגרמה למלון נזק כבד. המלון שופץ בקרוב ל-6 מיליון דולר ונפתח מחדש ב-1 באוקטובר 1984. ביולי 1989 היה המלון סגור בגלל שביתה של העובדים. בתחילת 1991 מונה יאיר פלד למנהל המלון.

בשנת 1995 נחתם הסכם לניהול מלונות מוריה עם חברת רדיסון, והמלון פעל מאז תחת השם רדיסון מוריה פלאזה ים המלח. בשנת 1998 החליטה מוריה למכור את רשת המלונות שלה ובתחילת 1999 נמכר המלון, יחד עם כל הרשת, לכור-שרתון, שהפעילה את המלון בעצמה תחת השם שרתון מוריה ים המלח. המלון היה סגור לשיפוצים למספר חודשים בשנת 2000 ונפתח מחדש באוקטובר 2000. 

ביולי 2009 נמכר המלון, יחד עם שאר מלונות שרתון לרשת מלונות פתאל. המלון עבר אז שיפוץ יסודי שעלותו נאמדת בכ-70 מיליון ש"ח כדי להופכו למלון יוקרתי מסדרת הרודס.

המלון המחודש נפתח במאי 2013. עיצוב המלון בוצע ונהגה על ידי המעצב הבינלאומי אנדראס נויידם, ואת השראתו קיבל נויידם מסביבת המלון. הוא עשה שימוש מורחב בצבעי ירוק, טורקיז, כחול, חום וזהב והשתמש בשלל חומרי גלם מהסביבה הטבעית של המלון כגון עץ, שיש ופסיפס - כדי לממש את החזון העיצובי שלו. העיצוב כולל גם את מדי הצוות שהם טוגות בהירות ואת הספא כמרחצאות מהעת העתיקה.

קישורים חיצוניים
----------------

* הרודס ים המלח באתר פתאל

הערות שוליים
------------

1. ↑  מלון מפואר בחמי זוהר, דבר, 29 בינואר 1971
2. ↑  הוחל בהקמת מלון חדיש בחמי זוהר בחוף ים המלח, מעריב, 28 בינואר 1971
3. ↑  מנהל גלי זוהר שוחרר בערבות של חצי מליון ל"י, דבר, 25 במרץ 1974
4. ↑  נדחתה בקשה לשינוי בהנהלת "פאן לון", מעריב, 13 באפריל 1973
5. ↑  צו על תנאי בענין מלון "פאן אמריקן", דבר, 26 ביוני 1973
6. ↑  משולם עד, ים המלח - גן העדן האבוד?, דבר, 23 בדצמבר 1973
7. ↑  חיים שיף מתעניין בפאן אמריקן, מעריב, 28 ביוני 1974
8. ↑  מרים גורן, שמש בסדום - דום, דבר, 17 בפברואר 1975
9. ↑  משולם עד, רופאה עולה בשביתת רעב במלון "מוריה" לחוף ים המלח, דבר, 19 בדצמבר 1974
10. ↑  בני הדר, מקורות החיים של ים המוות, דבר, 31 במאי 1979
11. ↑  עבר מפלזה למוריה ים המלח, מעריב, 3 בינואר 1984
12. ↑  אורי בינדר, עגורנים ענקיים חילצו את העובדים והאורחים שנלכדו בקומות העליונות, מעריב, 6 בפברואר 1984
13. ↑  תהילה עופר, מצליחן חמישה כוכבים אחרי השרפה הגדולה, מעריב, 13 בפברואר 1984
14. ↑  עמירם פליישר, קרוב ל-6 מליון דולר הושקעו בשיפוץ מלון "מוריה" בים המלח, מעריב, 5 בספטמבר 1984
15. ↑  דן ארקין, מלון מוריה ים המלח ייפתח מחדש אחרי סכסוך עבודה ממושך, מעריב, 18 ביולי 1989
16. ↑  מנויים, מעריב, 19 בפברואר 1991
17. ↑  אביבה קרול, ‏מפעלי ים המלח במו"מ לרכישת מלון רדיסון-מוריה ים המלח, על חוף 'בריכה 5', באתר גלובס, 27 בינואר 1997
18. ↑  אביבה קרול, ‏רשת מלונות רדיסון-מוריה תימכר במיכרז סגור מקומי; מחיר המינימום: 80 מיליון דולר, באתר גלובס, 20 באוקטובר 1998
19. ↑  אביבה קרול, ‏רדיסון-סאס יוצאת מישראל בעקבות הפסקת ההתקשרות עם מלונות מוריה, באתר גלובס, 14 ביולי 1999
20. ↑  ידיעות אחרונות, ‏שרתון-מוריה במו"מ למכירת בית-מלון למפעלי ים-המלח, באתר גלובס, 8 בנובמבר 1999
21. ↑  אביבה קרול, ‏מלון שרתון-מוריה בים המלח נפתח שוב לאחר שיפוצו, באתר גלובס, 15 באוקטובר 2000
22. ↑  עירית רוזנבלום, נחתמה העסקה למכירת מלונות שרתון מוריה של שעיה בוימלגרין לדוד פתאל ב-270 מיליון שקל, באתר TheMarker‏, 8 ביולי 2009
23. ↑  מיכל מרגלית, ‏פתאל מרחיבה את מותג המלונות הרודס לת"א, ירושלים וים המלח, באתר גלובס, 20 באוקטובר 2010